
REZOLŪCIJA

Par izglītības un zinātnes nozares arodbiedrības attīstību un sadarbību

Izglītības un zinātnes nozares darbiniekiem ir svarīga loma sabiedrības attīstībā un nākotnes veidošanā, un arodbiedrības uzdevums  ir aizstāvēt darbinieku tiesības un veicināt viņu profesionālo izaugsmi, tāpēc LIZDA  piedāvā  rīcības plānu, veicinot sadarbību, solidaritāti un attīstību gan organizācijā, gan izglītības nozarē un sabiedrībā kopumā.
Arodbiedrības darbība ir nozīmīga izglītības un zinātnes attīstībai, un tās nostiprināšana veicina ne tikai profesionālo izaugsmi, bet arī pedagogu, zinātnieku un tehniskā personāla labbūtību. Mēs aicinām visus biedrus, sadarbības partnerus atbalstīt šos mērķus, lai stiprinātu izglītības un zinātnes nozares arodbiedrību un nodrošinātu ilgtspējīgu attīstību.
Rezolūcijas izpildes pamatuzdevumi:
1. Sadarbības veicināšana ar sociālajiem un sadarbības partneriem
1.1. Sadarbības veicināšana ar sociālajiem un sadarbības partneriem, tai skaitā valdības institūcijām, nozares profesionālajām organizācijām, ārvalstu arodbiedrībām un starptautiskām organizācijām, ir būtiska, lai stiprinātu mūsu pozīcijas un nodrošinātu, ka LIZDA intereses tiek atzītas gan vietējā, gan starptautiskā līmenī.
1.2. Būtiski ir paplašināt solidaritāti ar citiem sektoriem un arodbiedrībām, lai kopīgi risinātu problēmas, kas attiecas uz darba apstākļiem, atalgojumu, sociālajām garantijām un citiem sociālajiem jautājumiem. Solidarizēšanās ar citu profesiju darbiniekiem palīdzēs stiprināt LIZDA ietekmi un prasību spēku.
2. Profesionālās pilnveides veicināšana
2.1. LIZDA uzskata, ka profesionālās pilnveides veicināšana ir viena no galvenajām darbības prioritātēm. Ikvienam arodbiedrības biedram jābūt iespējai pilnveidot savas profesionālās prasmes un zināšanas.
2.2. LIZDA aicina veidot strukturētas apmācību programmas, kas ietver ne tikai juridisko un profesionālo izglītību, bet arī personiskās attīstības un vadības prasmes, lai uzlabotu arodbiedrības darbību un stiprinātu tās pārstāvniecību.


3. Komunikācijas pilnveidošana
3.1. Lai stiprinātu arodbiedrības ietekmi, ir būtiski uzlabot savstarpējo komunikāciju starp arodbiedrības vadību, biedriem un nozares darbiniekiem. Šajā procesā jāietver regulāri informācijas apmaiņas pasākumi.
3.2. Komunikācija ar sabiedrību ir svarīga, lai paustu arodbiedrības nostāju, atbalstītu LIZDA mērķus un iegūtu plašāku sabiedrības atbalstu. Arodbiedrībai jānodrošina savlaicīga un saprotama informācija par svarīgākajiem jautājumiem.
4. Jauno biedru piesaiste un LIZDA vēstneši reģiona ietvaros
4.1. Jāizveido sistēma, kuras mērķis ir aktīvi reklamēt arodbiedrību un piesaistīt jaunus biedrus. 
4.2. Jāveicina jauno pedagogu iesaiste pieredzējušo kolēģu atbalsta sistēmās, lai nodrošinātu zināšanu apmaiņu un līdzdalību lēmumu pieņemšanā.
5. Koplīgumu skaita un biedru skaita pieaugums
5.1. Jāveicina koplīgumu skaita pieaugums, nodrošinot, ka arvien vairāk izglītības un zinātnes iestāžu un organizāciju pievienojas arodbiedrībai un slēdz koplīgumus, kas aizsargā pedagogu, zinātnieku un tehniskā personāla darba tiesības un labbūtību.
5.2. Ir jāveic regulāra analīze par biedru skaita pieaugumu, lai novērtētu biedru aktivitāti un identificētu jaunas iespējas pievienošanās veicināšanai. 
6. Organizācijas pielāgošanās izmaiņām un skolu tīkla optimizācijai
6.1. Organizācijas iekšējā un ārējā mainība ir nepieciešama, lai pielāgotos apkārtējām norisēm un strauji mainīgajiem izglītības politikas apstākļiem. 
6.2. Skolu tīkla optimizācijas rezultātā jāseko līdzi normatīvo aktu izpildei un tās ietekmei uz biedru darba apstākļiem.
7. Pedagogu paaudžu solidaritātes un karjeras izaugsmes modelis
Paaudžu solidaritātes veicināšana ir būtiska, lai nodrošinātu vienotu atbalstu pedagogu un zinātnieku profesionālajai izaugsmei. 

